
COMUNICAT DE PRESĂ

Luni, 16.02.2026
Centrul de Cultură, Artă și Agrement Târgu Mureș, prezent la Târgul de Turism al României 2026 – ediția de primăvară
Centrul de Cultură, Artă și Agrement Târgu Mureș a participat în perioada 12-15 februarie la ediția de primăvară a Târgului de Turism al României 2026, în urma invitației adresate de Asociația Visit Mureș, contribuind la promovarea potențialului turistic al municipiului Târgu Mureș și al județului Mureș.
Pe durata târgului, instituția noastră a promovat principalele obiective turistice administrate, respectiv Cetatea Târgu Mureș și Complexul „Weekend”, două repere esențiale pentru petrecerea timpului liber și pentru dezvoltarea turismului urban în Târgu Mureș.
Vizitatorii standului au avut ocazia să descopere oferta de agrement, cultură și recreere a orașului, evenimentele organizate pe parcursul anului, precum și oportunitățile de petrecere a timpului liber destinate tuturor categoriilor de public.
Participarea la acest eveniment de referință pentru industria turismului a constituit o oportunitate importantă pentru promovarea destinației Târgu Mureș, de promovare a patrimoniului local, de consolidare a parteneriatelor existente și de stabilire a unor noi colaborări în domeniul turismului și al culturii. Totodată, în cadrul Târgului au avut loc discuții cu reprezentanți ai agențiilor de turism din țară, în urma cărora s-a convenit includerea în pachetele turistice dedicate municipiului Târgu Mureș a obiectivelor administrate de instituția noastră — Cetatea Târgu Mureș și Complexul „Weekend” — demers care va contribui la creșterea atractivității destinației și la atragerea unui număr mai mare de turiști.

Centrul de Cultură, Artă și Agrement Târgu Mureș adresează mulțumiri Asociației Visit Mureș pentru invitație, precum și tuturor partenerilor care ne-au sprijinit în cadrul acestei participări. Mulțumim tuturor celor care ne-au vizitat și au descoperit de ce Târgu Mureș merită pus pe lista destinațiilor de călătorie.

